Heimtali koduloomuuseum asub 1864. aastal kooliks ehitatud kivimajas, millest pärast ruumide kitsaks jäämist sai 1930. aastatel külarahva kooskäimise koht, seejärel elumaja ja 1980. aastate keskpaigas, jõuka Viljandi Näidissovhoosi lõpupäevil kohalik muuseum. Kui ühismajandid kadusid, oli maja saatus mitmed aastad küsimärgi all. Kuni 1992. aastal sai Anu Raud Eesti Taassünni preemia ja ostis selle raha eest praktiliselt oma kodutalu kõrval asuva muuseumi ära. Kuus aastat tagasi sai maja taas uued põrandad alla ja uue katuse peale. Siia kolisid Anu Raua tekstiilikogud ja erialane raamatukogu ning nendega koos ka praktikandid-tudengid.    Õigem oleks muidugi oma silmaga vaatama minna, aga mõned näited siiski, mida Heimtalis näha saab: väikest lapsele mõeldud Mulgi kuube, millist isegi Eesti Rahva Muuseumi kogudes pole; väga ilusat Lõuna-Viljandimaa vööde kogu; näiteid sellest, kuidas 1930-aastatel ühendati tolleaegne tehnika viimane sõna ja vanad mustrid - Singeri masinal tikitud vanade  käisemotiividega põll. Ja muidugi kapi- ja kirstutäied rahvuslikke tekstiilinäiteid. Kõige rohkem Mulgimaalt ja Kihnust, kus Anu Raud on tudengitega aastaid praktikal käinud.   www.muuseum.ee  Omanik tekstiilikunstnik professor Anu Raud: tel. +(372) 43 98 286  Muuseum: tel. +(372) 43 98 126